**Az egésznapos mozgásnevelést támogató megújult eszközrendszer használatára való felkészítés**

**TÁMOP-3.1.6-11/3-2011-0003**

# Bevezetés

A Mozgásjavító Általános Iskola, Szakközépiskola, Egységes Gyógypedagógiai Módszertani Intézmény és Kollégium több mint egy évszázada vesz részt a mozgáskorlátozott gyermekek nevelésében-oktatásában, mozgásfejlesztésében, gondozásában. Az ellátás legfontosabb célja mindenkor az ellátott tanulók minél nagyobb fokú önállóságának kialakítása, a társadalmi beilleszkedésük elősegítése volt. Az intézményben – a mozgásfejlesztés egyre hangsúlyosabbá válásával – alakult ki a mozgásnevelés tevékenység, amellyel párhuzamosan fejlődött a magyar gyógypedagógia új ágaként a szomatopedagógia.

A kulturális, társadalmi, gazdasági változások, valamint a tudományos fejlődés hatására a mozgáskorlátozott gyermekek ellátása is rendkívül nagy változáson ment keresztül. Elérhetővé váltak újabb terápiás eljárások, a pedagógiai-egészségügyi rehabilitációban használható eszközök. Ezek hatására a mozgáskorlátozott gyermekek, fiatalok szomatopedagógiai ellátása is sokat változott, mára az intézménybe járó tanulók egész napját meghatározza, minden tevékenységükben érvényesülnek a fejlesztési célok.

A kidolgozott felkészítő program bemutatja a mozgáskorlátozott tanulók ellátása, rehabilitációja területén bekövetkezett változásokat, az egésznapos mozgásnevelés cél- és feladatrendszerét, valamint annak hatásosságát a pedagógiai rehabilitációban. A sajátos, tudatosan szervezett ellátási forma megismertetése, az adaptálás lehetséges módjainak körüljárása mellett bemutatásra kerülnek azok a segítő és segédeszközök, amelyek támogatják a fejlesztési folyamatot.

# A felkészítés tartalmának rövid összefoglalója

A felkészítés az elmúlt évtizedekben a fogyatékosság területén tapasztalható paradigmaváltás feldolgozásával indít. A sokoldalú áttekintés segít megértetni a résztvevőkkel a folyamatos fejlődés szükségességét, a team-munka, valamint a társtudományok területén elért eredmények hasznosításának fontosságát.

A mozgáskorlátozott gyermekek egésznapos fejlesztését célzó szomatopedagógiai ellátás céljainak, feladatainak, színtereinek és eszközrendszerének bemutatása adja meg a felkészítés keretrendszerét. A mozgáskorlátozott gyermekek mindennapos tevékenységeinek áttekintése alapján kerülnek összegyűjtésre azok a tevékenységek, amelyek során a különböző eszközök használatára a gyakorlatban sor kerül.

Bemutatásra kerül a mozgáskorlátozott gyermekek eszközellátási folyamata, a választás során figyelembe veendő szempontrendszer, az együttműködés fontossága a különböző szakemberek között. A mozgásfejlesztés során használható eszközök mellett hangsúly helyeződik az önállóságot biztosító eszközök, valamint a környezeti adaptációk megoldásaira is. A pedagógiai és egészségügyi rehabilitáció hagyományos területei (tanulás, mozgásfejlesztés, önellátási tevékenységek stb.) mellett kiemelésre kerül a sport és a szabadidő területe – amelyek a társadalmi integráció fontos, ugyanakkor sokszor háttérbe szoruló elemei.

Az eszközök, környezeti adaptációk megismerése után az egyénre szabott eszközhasználat szempontrendszere kerül bemutatásra, melynek alapja a professzionális esetmegbeszélés, amely szintén bemutatásra kerül. A felkészítés zárásaként a résztvevők a saját gyakorlatuknak megfelelően állítják össze a mozgáskorlátozott gyermekek egésznapos ellátásaként a keretrendszert biztosító mozgásnevelés protokollját.

A felkészítés saját élményű gyakorlatokra, a tapasztalásra épít. A gyakorlati feladatok mellett szintetizáló előadások során kerül összefoglalásra az új ismeretanyag.

# A felkészítés célja

* A gyógypedagógus - elsősorban szomatopedagógus -, a gyógytornász, ergoterapeuta, illetve egyéb, a mozgáskorlátozottak ellátását végző szakemberek továbbképzési rendszerébe bekapcsolódni, a mozgásnevelés mint a mozgáskorlátozottak egésznapos ellátása feladatait, elveit, eljárásait, eszközeit ismertté tenni.
* A fogyatékosság és a gyógypedagógia területén az utóbbi évtizedekben végbement szemlélet- és paradigmaváltás főbb mozzanatait bemutatni, megismertetni – a területen tevékenykedő kollégák ismereteit megújítani, felfrissíteni.
* A mozgáskorlátozottak nevelése-oktatása, fejlesztése, rehabilitációja folyamatába beépített egésznapos mozgásnevelés és annak protokollja működtetését bemutatni, a kialakítás lehetséges lépéseit ismertetni annak érdekében, hogy az eljárásrend átadható, mások számára is megvalósítható lehessen.
* A mozgáskorlátozottak nevelése-oktatása, fejlesztése, rehabilitációja során használható segítő- és segédeszközök, illetve támogató technikák kiválasztási rendjét, működését, használatát bemutatni és megtanítani – a célcsoport minél magasabb fokú önállóságának kialakítása érdekében.
* A környezeti adaptáció lehetőségeit bemutatni az önkiszolgálás, önellátás, a sport és egyéb szabadidős tevékenységeken keresztül.

# A felkészítés célcsoportja

Mozgáskorlátozott személyek nevelését-oktatását, mozgásfejleszését végző szakemberek:

* gyógypedagógusok – elsősorban szomatopedagógusok
* gyógytornászok
* konduktorok
* ergoterapeuták
* egyéb szakemberek